補史十忠詩 少傅樞密使張公世傑
作者：劉壎
朝代：宋

paragraphs: 士有守節死，豈以責武夫。
武夫尚能奇，消得銀管書。
何許熊虎英，鐵面美髯鬚。
護寒久枕戈，赴難甘殞軀。
金山定活著，志願嗟違初。
江心集羣策，炎精回一噓。
間關瘴海嶺，萬死存趙孤。
時也可奈何，北風散檣烏。
漂漂竟何之，無乃膏鯨魚。
渭濱多貴將，反笑斯人迂。